钦定古今图书集成/理学汇编/经籍典/第089卷 > 《代守臣谢赐御书周易尚书表》汤思退
## 钦定古今图书集成/理学汇编/经籍典/第089卷 > 《代守臣谢赐御书周易尚书表》汤思退

宸章帝藻，粲如琬琰之传；神画圣谟，交若天人之备。
启函拜赐，拭目知荣。窃以法始四营，莫辨乎易；文兼
五典，皆聚此书。续东鲁之韦编，发先秦之竹简。意广
大而孰测，辞灏噩以莫窥。其在累朝，以为古训。顾宣
帝立梁丘之学，岂革荄兹之谈。彼明皇睹《洪范》之篇，
徒改陂颇之字。未有留神乙夜，探赜前经，删妄论于
九师，掇徽言于四代。写之缣帙，示于荐绅。体飞动于

恭惟皇帝陛下，识际道真，行高世表。垂衣裳而致治，
盖取乾坤；广视听以御图，一似尧、禹。故此躬行之至，
见乎心画之间；教兼被于臣邻，赐不殊乎中外。秘书
深刻，已参淳化之《孝经》；方国咸颂，远陋汉光之手札。
臣叨分符竹，获观宝奎。八法难如，徒惊端劲遒伟之
状；一圻所治，愿布精微疏通之风。